khistorydata/jeongjo-sjw-relations huggingface dataset:
정조 5년 · 목
箚略曰。伏見傳敎下者。以臣所帶諸衙門貶坐。有限前設行之飭諭。第臣必遞之義。已悉於前箚。此豈但目下疾病之難强而已哉。亟降臣方命之罪。使國體無虧焉。批以。予則冀卿勉行。卿則期予强副。上下相持。徒致不相孚之歎。續見卿箚本。實不知何以爲批之爲可。且卿以元老。習知國朝典故。前此大臣之年至而引年請休者。曷嘗於未準請之前。與兼管諸司。而竝屬必欲遞之科云耶。無是則卿之近者控辭。得無幾於無稽之擧耶。反復參量。萬萬無體諒之理。藉令卿日上十箚。予所擬待之語。惟是一靳字。卿須亟回前見。無使公務。因卿或曠也。卿其諒此諒此。仍命遣史官傳諭。
정조 5년 · 강
奉朝賀金致仁陳箚自引。賜批。
정조 5년 · 목
箚略曰。伏見御史書啓下者。其於臣箚。一二所陳相左。臣實訝惑。此等事理。宜在片言可折。而繡啓勘斷。有如斯者。人見不同。無怪其參差。而豈亦致疑於彼供之粧。聽而反思耶。雖然。誠如其言。臣之初不直陳。罪在欺慢。難逭邦憲。亟命攸司。重勘臣罪。批以。訟人侵詆。專事架鑿。無情之狀。奚待按査而知之。然猶差送御史。另行閱實者。卽亦因卿箚徇卿懇也。到今事不但已就究竟。無累於卿。卿之奉法守公。予於是益有所歎。尙曰若繡啓中數段云云。易言之失。御史固有之。卿胡深自咎引也。訟人準初所勘。擬又重繩。卿須安心勿辭也。仍命遣史官傳諭。
정조 5년 · 강
吏曹參議趙時偉疏辭新除三銓之任。賜例批。
정조 5년 · 강
命關西海西陰晴形止狀聞。人物墊沒。家舍漂流。一體登聞。
정조 5년 · 목
平安監司金華鎭。以禜祭設行馳啓。敎以。卿其命別處誠祈晴。而京中數日日氣。不無因此快霽之望。本道陰晴形止。隨卽狀聞事。回諭。列邑水災淺深。人物致傷與否。一一詳探。隨卽登聞事。一體回諭。○黃海監司趙尙鎭。以禜祭設行後雨澤馳啓。敎以。京中日氣。數日以來。頗有因此快晴之望。卿營下雨澤。今果稍止乎。禜祭十分虔誠設行乎。目下陰晴形止。此有旨祗受後。卽爲具由狀聞事回諭。以箕伯狀啓觀之。今番霖雨。西路爲最甚。本道果無人物之墊沒。家舍之漂流者乎。列邑形止。一一遍問。亦卽登聞事。一體回諭。
정조 5년 · 강
命提學金鍾秀。調理上來。
정조 5년 · 목
京幾監司李亨逵。以奎章閣提學金鍾秀。病重不得上來事馳啓。敎以。卿其調理。俟少間上來行公事。自本閣卽爲回諭。
정조 5년 · 강
命參奉洪守榮。待開門肅謝。仍卽承候。
정조 5년 · 목
敎曰。朝者傳敎之後。仰慰之道。不容暫遲。而今已下鑰。尙無動靜。豈其不卽分付而然乎。京畿監司處。各別申飭。參奉洪守榮。使之必於待開門肅謝。仍卽承候。
정조 5년 · 강
命湖南臭載。講究蘇革。
정조 5년 · 목
全羅監司朴祐源。以稅船不飭事有旨祗受事馳啓。敎以。近因稅船事。連不飭諭。蓋出於求備之意。卿之奉法不撓。已自近密稔知久矣。卿東濕之無難。而今番本道事。適値事會。未免一場紛紜。此後益加嚴飭。大抵船穀臭載。諸道之中。本道爲甚。本道中。右沿又爲甚。此必有委折。惟其講究蘇革之方。莫若熟究詳度後。決之爲可。無論今年明年如得好策。小則卿其自決之。大則具由馳聞事回諭。
정조 5년 · 강
飭長湍等官覈獄。
정조 5년 · 목
京畿監司李亨逵。以長湍等官殺獄罪人高之方等究覈事馳啓。敎以。此獄肯綮。卿在秋官。業已稔知飫聞之矣。大抵主推官。無論平問。訊問。若能十分出意見詳査。則成命之下。淹及半年。訖無得實之事乎。坡州一殺獄亦然。前倅幾獲端緖。而新倅下去之後。亦無具格成案之報。此等邑宰。更觀前頭。不可無別樣勘繩。卿以此意。各別嚴飭。待用刑時。除尋常使之惕念擧行之意。一體分付事回諭。
정조 5년 · 강
召見時原任大臣閣臣于㴠仁亭。領府事金商喆。領敦寧李溵。 判府事鄭存謙。領議政徐命善。判府事鄭弘淳李徽之。原任提學李福源徐命膺蔡濟恭。原任直提學鄭民始徐浩修。直提學沈念祖鄭志儉。原任直閣李秉模金宇鎭。 直閣徐鼎修。
정조 5년 · 목
尙喆等曰。 先大王實錄。以當初所見言之。則杳然無汗靑之期矣。今幸告成。臣等愴感之外。誠甚欣幸矣。予曰。果如卿等之言。而今此告成。實多蔡濟恭趙㻐終始勤勞之力。予庸嘉尙矣。命善曰。爲今日臣子者。於 先朝事。孰不殫竭效勞乎。激曰。此莫非自上董飭之效矣。予曰。以 寶鑑事。有下詢者。 先大王五十年豐功偉烈。史不勝書。敬天奉先之誠。建極恤民之德。塗人耳目。照映百世。雖非 寶鑑。豈不昭布。而第 實錄。則石室金匱。其藏甚秘。人不得見之。故至行盛德。雖有誌狀之可見。而終無方册之昭載。亦甚欠事也。大抵 寶鑑與史記。大同小異。其事雖有編年之例。而其體則專主乎紀述盛德。在今日揄揚之道。予則曰未有大於此者也。 實錄旣成。予欲繼此編成。卿等之意何如。尙喆等曰。今此聖敎。寔出於揄揚之至意。臣等竊不勝欽仰之至。纂修之擧。寧可一日緩乎。予曰。 國朝寶鑑。始成於 光廟庚午丁丑。自 太祖太宗世宗至 文宗。歷敍四朝之烈。合成一帙之書。以其時 國朝寶鑑命名之義觀之。則蓋欲其繼此以往。依是例編次。而微意所存。可以仰想矣。其後 宣廟肅廟兩朝寶鑑。而至於 列朝事實。率皆闕遺。未有紀載者。已是久典。且 孝廟朝盛德大業之可述可紀者果何限。而尙無文字之纂次。此或因未遑而然耶。予意則及此 先朝寶鑑撰修之時。十一朝 寶鑑。竝爲編輯。上承乎 四朝寶鑑。間補以 兩朝寶鑑。合成一通全書。名之曰 國朝寶鑑。則是爲闡揚 先休。修擧闕典之一端矣。今日將特臨筵下詢。卿等其各陳意見。 尙喆等曰。 列朝寶鑑之尙闕纂次者。此誠未遑之致今我聖上。特思揄揚之道。且軫修擧之念。有此編輯之命。臣等曷勝欽歎。趁今纂輯之日。續次編成。則誠有光於繼述之聖孝矣。福源曰。此是數百年未遑之盛典。今承下敎。不勝欽仰。而事體至重。臣不敢容易仰對矣。命膺曰。 列朝寶鑑之續次編輯。實有光於聖孝。而事面誠重且大矣。濟恭曰。 實錄旣成。而 先烈揄揚之道。莫大 寶鑑。臣意則及此時編成。誠好矣。 民始之曰 寶鑑之編輯。旣是 國朝之盛典。則雖有些少工役之費。豈可因此暫緩乎。 浩修曰。臣則別無異見矣。 念祖志儉曰。寶鑑之編輯。實是模畵盛德之事。及今纂修誠好矣。 秉模宇鎭鼎修曰。聖敎至當。臣等亦無異見矣。尙喆曰。此旣揄揚 盛德。繼述 先志之擧。則豈可以工役之浩大。有議於其間哉。 命善曰。事係 國朝之盛典。則工役之費。何暇恤乎。尙喆曰。今此纂輯之日。 列朝事實。第當采摭編摩。而 仁廟以後 實錄。旣在本館。可卽考出。至於 仁廟以上 實錄。則奉安於各處史閣。有難趁時考出矣。此則待今番 實錄奉安之行。使之考出以來。則事甚便好矣。予曰。 先朝寶鑑。則 實錄纔完。未及洗草。就其中草本割補。先爲編輯。而 仁廟以後事實。則考出於本館所在 實錄。外處史庫。則待春秋堂郞奉安之行。使之考出。尙未晩矣。第 寶鑑體段。務從精簡。故 世宗朝實錄。多至一百五十餘卷。而 寶鑑則不過二卷。以此推之。 實錄之所考出者。亦似不多矣。 尙喆曰。其所謄出者。雖或不多。而盡爲考閱然後。可以抄取。然則日子似可遲延矣。予曰。僉議旣同。史役將始。而今不必設廳。亦不必別差堂郞。蔡濟恭趙瑗。旣已效勞於實錄之役。仍差堂上。使之纂輯。而奉朝賀徐命膺。亦令同爲撰次。領府事練於 國朝故事。近又閒養日久。依總裁官例。主管其事。凡干事務之可以策應者。使本閣直閣待敎照管。尙喆曰。臣病且衰耄。精爽消盡。近日以來。昏聵益甚。雖於尋常應接。尙多遺忘。以此精力。實無堪承之望矣。予曰。此不過檢攝指揮而已。不必過費心力。卿何過辭之有。尙喆曰。纂輯之役。旣是鋪張聖德模寫天日之事。則事面至重且大。假使臣才識精力。雖足可堪。尙不敢遽然承當。況以此衰朽之質。魯莽之識。何可冒膺其重任耶。予曰。卿言過矣。卿以 先朝倚毗之舊臣。於 先朝事。何可過辭乎。卿之主管是役。亦豈不與有其榮耶。尙喆曰。咫尺前席。縷縷陳懇。極涉猥越。退當以文字登聞矣。命膺曰。臣旣謝事。今玆纂輯之任。豈患無人。而以臣休退之蹤。何敢承膺乎。予曰。此與官職有異。且卿旣膺樂章撰進之命。今於是役。有何可辭之義乎。
정조 5년 · 강
國朝寶鑑編補。命領府事主管。原任提學徐命膺等編次。
정조 5년 · 목
敎曰。 實寶鑑義例。不無參差處。  國朝寶鑑。紀載太祖太宗世宗文宗四朝事實。又有 宣廟寶鑑肅廟寶鑑。而惟其編書之體。不但詳略之各有不同。乃若 端宗 世祖 睿宗成宗 中宗 仁宗 明宗仁祖孝宗 顯宗景宗朝盛德至行。率皆闕遺。無紀載之文字。是豈非欠事乎。大抵 寶鑑之書。成於 光廟庚午丁丑。而是時則歷敍 四朝德行。合成一帙之書。竊意義例之如許。蓋欲繼是倣是例編次之微意存焉。厥後只有 宣廟 肅廟兩朝 寶鑑。或因未遑至今耶。否則 國初四朝 寶鑑。間爲閪失。至百餘年年前。朝家始得於故老之家。特命芸閣鋟梓。行于世。以是之故。 列朝事實。又未及纂修耶。況今 先朝寶鑑。行將撰次。及此時竝編未編之 列朝寶鑑。合以名之曰。國朝寶鑑。嗣後以此編補。如 肅廟編 列聖御製。 先朝編 列聖誌狀之故事。則是或爲追 列朝未遑之志事者耶。博詢筵席。 僉議曰可。令本閣知悉。 又敎曰 。寶鑑纂次之役。旣不設廳。又不別差堂郞。蓋欲專其事省其弊之意也。旣有筵敎。領府事主管檢攝。原任提學徐命膺蔡濟恭。 知敦寧趙㻐編次。今無都廳。凡干事務。本閣直閣待敎照管。
정조 5년 · 목
領議政徐命善啓言。翰林出六人。未修史前不得除職。旣有頃年定式。則昨日政學敎授望。有違政格。當該銓官請推考。從之。
정조 5년 · 강
命昨日政三學敎授望筒勿施。
정조 5년 · 목
敎曰。昨政。以未修史三翰林。檢擬學敎授之望。此乃年前大臣筵稟定式事也。伊後更無勿拘通擬之特敎或筵稟。則豈可遽擬。問于政曹。以兼銜之故檢擬云云。別兼文兼。同是兼銜。而別兼元非官職。文兼亦然。自是虛銜。古所謂寄祿窠者也。嘗見本廳故事。雖於實宣傳官。文武堂上則有罷散人檢擬。如禁軍將之例云云。不但故老之傳云然。亦有文字之足可徵信者。且以抑新進存古風之意。大政日果有飭敎。而吏曹豈可引用乎。定式自在。銓格至嚴。該堂則大臣旣請問備。昨日政三學敎授望通。竝勿施。
정조 5년 · 강
召見直提學沈念祖鄭志儉。 直閣徐鼎修。 承旨金宇鎭于㴠仁亭。
정조 5년 · 목
予曰。今日 國朝寶鑑編修事。詢謀僉同。誠甚幸矣。宇鎭曰。 列聖朝至行盛德。或闕載紀之文字。久爲 國家之欠典。以殿下繼述之至意。有此 寶鑑撰述之命特擧 列朝未遑之事。臣等不勝欽仰之至。予曰。  仁祖朝以後實錄。在於本館。此則使別兼春秋。謄出其可考文蹟。而 仁廟以前實錄。不可不考出於史庫矣。外奎章閣。旣有閣臣曝曬之行。而閣臣皆有春秋兼銜。不必別遣春秋堂上。使曝曬閣臣。仍爲考出。事甚便好矣。念祖曰。聖敎至當矣。予曰。 列祖寶實錄中。 世宗朝實錄最多。至爲一百五十餘卷。而 寶鑑不過爲二卷。以此觀之。則其簡略精要可推而至知。而似無工役浩大之慮矣。志儉曰。誠然矣。予曰。自內閣主管。則雖不設廳。而所入筆墨紙地等出納。直閣專爲主掌。與都廳何異哉。志儉曰。旣掌其物力出入。則無異都廳矣。予曰。領府事辭免。在乎重其事之道。烏得不然。而必欲圖免。無乃過中乎。 宇鎭曰臣。父近來。衰耄益甚。雖尋常酬酌之際。亦不無先忘後失之慮。故或慮任重事之後。精力有所不逮。欲爲辭免矣。予曰。不過總領檢飭而已。何必過用精力耶。且先大王 寶鑑纂修之役。 領府事何可辭免乎。以先朝倚毗之臣。總裁 先朝寶鑑之役。豈不與有其榮乎。 志儉曰。老人精力。雖於目前事。或有遺忘。而想得古事。則勝於少年。似無不逮之患矣。予曰。旣不設廳。則編次時處所。以何處所爲定耶。宇鎭曰。姑未聞臣父之言。未知其何以爲定。而堂郞一次會同相議後。可以定所矣。念祖曰。臣俄聞沁留之言。則在家編修。亦爲無妨云。而臣意則可考文字。非私室之所可留寘。使之來會於近闕公廨。編次凡例及他餘節目。種種經稟爲似好矣。予曰。然則觀象監最好矣。予曰。一直提學所受閣志。何間可以了當乎。 念祖曰。奉朝賀所撰中。與臣意見。或不無參差不同處。故姑未修正矣。
정조 5년 · 강
拿處事變注書吳翼煥。
정조 5년 · 목
左副承旨金宇鎭啓言。昨日事變注書落點。午前卽下。適因書役之浩繁。屢度催促。終不仕進。揆以事體。誠甚未安。當該事變注書吳翼煥。請從重推考。敎以。拿處。
정조 5년 · 목
予曰。出六翰林。以未修史之故。學敎授望。旣已勿施。則漢學敎授。雖是本院薦狀。而官職則一也。似當一體減下矣。 有防曰然矣。
정조 5년 · 강
命漢學敎授鄭東浚徐龍輔減下。
정조 5년 · 목
敎曰。此亦官職。宜無異同。 漢學敎授鄭東浚徐龍輔一體減下。旣有朝者傳敎。此後申飭吏曹。未修史翰林。一依大臣擧條。毋論實職兼職。無得擬望。因此思之。近雖以別兼行公。公務之餘。無非在家之日。出六三翰林之修史遷就。此亦怠慢之一端。自政院另加嚴飭。使之刻期修納。
정조 5년 · 강
命 寶鑑編修堂上。持 先朝行狀。明日來待。
정조 5년 · 목
敎曰。  寶鑑編修堂上。持 先朝行狀纂修廳草本。明日食後來待。敬考 肅廟寶鑑凡例。 御製詩文。多有載錄。而 先朝御製之已編於 列聖御製詩文外。印本寫本。不知爲幾卷。不可盡錄。亦不可不錄。此則就議領府事後。登對以稟。
정조 5년 · 강
命未下直守令。明日辭朝。
정조 5년 · 목
敎曰。今見嶺湖旱災愈甚。 湖南雖幸得雨云。而豈可以此弛憂。此時守令。不容許久滯京。未下直守令。一幷待明朝辭朝。受由及差使員上京守令。亦令明日來待。筵退後卽爲還官。才有申飭。而近來守令。辭陛之後。又復淹留。無異前日。觀於到任狀啓。益知其怠忽。後復如此。難免勘罪。令該曹各別嚴飭。
정조 5년 · 강
命宣醞。從略擧行。
정조 5년 · 목
禮曹啓言。辛丁兩度之已例。旣過百年。 內司物力之殘薄。乃在近歲。以百年前豐盛之財力。猶且停止賜宴。只行內外宣醞。則以內司目下事體勢。欲遵古例。實是行不得之事。 政府宣醞。酒肴則該司進排。從略設行。則事有可據。例不全廢。請以此擧行。允之。
정조 5년 · 강
命慶尙監司祈雨祭狀啓後。得雨與否。卽速狀聞。
정조 5년 · 목
因慶尙監司李文源祈雨祭設行狀啓。敎以。觀此狀啓。旱災愈甚。連行祈雨祭云云。其間果已得雨否。言念民事。曷勝悶慮。狀啓封發後。得雨與否及所經沿路農事形止。卽速具由狀聞事回諭。
정조 5년 · 강
命全羅道列邑得雨多寡。續卽狀聞。
정조 5년 · 목
因全羅監司朴祐源狀啓。敎以。跨朔亢旱。連聞祈雨之報。念及穡事。焦悶政切。卿於無等山祈雨回路。獲此甘霔。以至溝澮皆盈。斥鹵霑洽云云。是非太守之力乎。憂慮之餘。曷任忭幸。然遠外列邑得雨多寡。姑未聞知。甚庸泄鬱。卿其隨聞。續卽鱗次狀聞回諭。
정조 5년 · 강
別兼春秋金載瓚疏陳母病。乞遞兼銜。批許救護。
정조 5년 · 강
召見承旨徐有防。直閣徐鼎修于㴠仁亭。
정조 5년 · 목
予曰。昨日膈滯之症尤甚。連服茶飮之屬。而終未快下。似是氣鬱之致。極爲悶事。 有防曰。今年暑濕。挽近所無。故閭巷間人亦多有此證矣。予曰。有時昏瞀。尤可悶也。命讀公事訖。予曰。直閣所修日記。幾何爲之耶。 鼎修曰。連以公故。出入闕中。故姑未盡修矣。予曰。公退之暇。必刻期修納。
정조 5년 · 강
命加減淸暑益氣湯。自今日煎入。
정조 5년 · 강
召見領相及纂輯堂上守令輪對官于㴠仁亭。領議政金尙喆。纂輯堂上徐命膺蔡濟恭趙㻐。
정조 5년 · 목
襄陽府使李鎭恒進前。予曰。爾其下往。善爲也。 咸陽府使李匡運進前。予曰。爾除守令。爲幾次乎。匡運曰。三邑矣。 右承旨李在學曰。李匡運奏對之際。事多做錯。請推考。予曰寘之。 通津府使曺允彬進前。予曰。此邑處在漕轉往來之所。爾其著念看飭也。珎山郡守南殷老進前。予曰。本道旱災孔甚云。爾其斯速下往。著念爲治也。予曰。留京守令進前。淸道郡守李在亨進前。予曰。本邑旱災何如。在亨曰。近甚孔酷云矣。予曰。年事之豐歉。當何如耶。在亨曰。上京已久。未能詳知矣。予曰。有弊瘼乎。在亨曰別無大段民瘼矣。予曰。爾卽下往也。溫陽郡守趙浚進前。予曰。以何事受由上京乎。浚曰。以母病受由矣。予曰。今當下往乎。浚曰。母病尙未差。未知何以爲矣。在學曰。旣有筵飭。則揆以體例。不當如是仰對矣。予曰。本道雨暘何如。浚曰。適中矣。予曰。年事則何如云耶。浚曰。以今所見。頗勝於昨年云矣。予曰。邑弊民瘼。果何如。浚曰。別無仰達矣。 河陽縣監李周憲進前。予曰。以何事上來乎。周憲曰以母病受由上來矣。予曰。本道旱災。聞甚孔酷云。言念民事。誠極可悶。爾其速卽下往。著念爲治也。平昌郡守洪樂舜進前。予曰。以何事上來乎。對曰。爲省墓上來矣。予曰。本道年事何如。樂舜曰。略有災害。而第臣邑處在近峽。故不甚大段矣。予曰。卽往善爲也。咸興判官尹昌濂進前。予曰。屢月曠官。極甚可悶。爾其速往。 昌濂曰。今當此月。遽然下往。則下情不勝抑鬱矣。予曰。私情雖或如此。民事則不可不念矣。 在學曰。此人則情私。必異於他人。且雖營下之邑。旣有監司。又有兼官。雖不下往。亦無曠官之弊矣。予曰。下往後。雖卽還來。亦無所妨矣。 在學曰。邑路最遠。似難往來矣。予曰。須卽下往也。 新溪縣令鄭若淳進前。予曰。本道年事何如。若淳曰。閏五月望後。得雨成霖。穀多傷損。不得趁時除草。似難免歉矣。予曰。有弊瘼乎。若淳曰。別無臣瘼。而若有小小民弊。則當報于巡營以聞矣。予曰。下往善爲也。予命讀領府事箚子。 在學讀奏。命書批答。卽令史官往傳偕來事分付。 輪對官以次進前訖。 尙喆曰。見今朝廷。方有望重而識高。且有曾經文任。則以臣衰朽蔑劣之姿。畀之以 寶鑑檢攝之命。實不勝堪承矣。予曰。卿言過矣。此是事係 先朝。卿是元老。則今玆檢攝之任。非卿伊誰。尙喆曰。揆以事面。固難必辭。而見今衰病轉甚。故如是仰陳矣。今我聖上。闡揚 先烈。有此編摩之擧。此實出尋常萬萬矣。其在欽仰事體之道。在廷諸臣。孰不敢竭誠效勞乎。予曰。俄以彼重臣親往問議。而都不如面議。故使卿入來。其所編輯之役。熟爲詳確然後。可以省其力而成厥工矣。尙喆曰。聖敎誠然矣。予曰。列聖御製。今當次第編輯。而至於 肅廟朝豐功偉烈。多至四十年所。而編成 寶鑑者。都不過七卷矣。今玆 先大王五十年登極以來。 御製編綸音。多有作册。且奉謨堂奉安册子。或刊或寫。仍成券帙者。亦至無數。搜之以斷簡殘編。其數殆過二萬卷矣。若以所著述。盡爲編摩。則非但工役之浩繁。有欠精實之道。必以嘉言偉烈中。擇其緊要之旨。以成 寶鑑何如。尙喆曰。聖敎誠然矣。凡於編綸音中。可以入錄者。當爲纂輯。而必有自上裁定之敎然後。可以擧行矣。予曰。 先朝御製中。可以當錄者。只記其年月。以立綱條。似甚便宜矣。尙喆曰。此亦自下有難擅裁矣。予曰。自省編警世問答集慶堂編輯。已有刊成。此則附於立綱之中。極甚爲宜。彼重臣曾經史局編摩之役。可知其妙理耳。若取其 登極後所著御書。則作卷當至五六千卷。若令盡數編成。則是甚爲難矣。尙喆曰。仰認聖意。恐或有遺漏之歎。而若以從所儲刊編。則實難以年月可期矣。予曰。 先大王寶齡彌卲之後。或有詔世傳後之文。雖不可一一詳錄。採其精要之旨。以爲入錄好矣。蔡濟恭曰。至於 聖訓聖謨。有難盡數裁錄。必以立綱載錄則可得文簡而工省矣。予曰。  肅廟寶鑑。其果從實編成矣。 濟恭曰。大抵記載 聖烈之書。貴在旣嚴且精。不必以多數編成矣。今玆八方民庶。雖或奉覽。務以精實。則是誠爲詳悉之道矣。予曰。卿言果是矣。濟恭曰。以日記觀之。果有史不勝書之弊。只錄其當載者。以倣其二典三謨。則其在揄揚 聖烈之道。亦或有光矣。予曰。予意亦然矣。 濟恭曰。 先大王五十年發語成綸者。非敬天則卽恤民也。其在尊慕愛惜之道。雖或以有難減削。論以輯例。不得不以精爲務矣。徐命膺曰。此重臣之言。誠極有理。今於編摩。必以謹嚴爲主。參同史體。務從精約。是甚爲宜矣。予曰。從約成編。則當與 肅廟寶鑑。同其卷數乎。尙喆曰。  肅廟寶鑑止七卷。故 先朝三帙編成之後。每以續集爲名矣。命膺曰。 先大王所述册子。旣至七卷。後輒以續集爲名者。恐與 肅廟寶鑑。有所加數而然。於此可見其 聖意之攸存矣。今玆纂輯之際。雖欲效摹天畵日之工。有難加於七數矣。予曰。卿言誠然。其在體遵 先旨之道。事當若是。必以七數。編成 寶鑑。尙喆曰。當依聖敎。以此完定矣。今此纂輯之役。俾令內閣設寘者。雖出省弊之聖意。而今玆纂輯廳。不可不如例以設矣。予曰。重臣所見何如。 命膺曰。臣於閤外。果是相議之事。而移設公廨。則似甚便宜矣。予曰。然則以何處公廨移設乎。尙喆曰。以觀象監移設爲好矣。 濟恭曰。平市署與闕稍近。以此爲定好矣。予曰。從便以定可也。 尙喆曰。今此 國朝寶鑑纂輯時。如不開局。事多窒礙。依舊例擧行。處所以觀象監爲之何如。予曰依爲之。 濟恭曰。纂輯廳旣設闕外。則藝文館封置本草。有難推來矣。予曰。設廳雖是闕外。本草則自內館推見。予曰。洗草宴不遠。其前可以盡數考出乎。尙喆曰。如未及盡考。則洗草宴暫令退定。亦甚無妨矣。予曰。纂輯時。史斷雖不入用。謄錄本草。何不載錄乎。濟恭曰。當初校正堂上。各自校正。而今又更考。則實有難便之端矣。予曰。卿言誠是矣。今此李命植入來藝館乎。濟恭曰。臣姑未知矣。予曰。日昨筵中。 李命植以剉折本草爲言。其間若已剉折。則更無可考矣。 濟恭曰。若以考出本草後。更爲正書。則爲役甚繁矣。予曰。以本草考正。則可得省工。其所考閱。當至幾日乎。濟恭曰。雖考定正本草。當至十餘日矣。予曰。自明日爲始。洗草前如未及考準。退定洗草宴可也。濟恭曰。臣之所當本草。可以考見。而他堂上校正。有難替考矣。予曰。其時堂上。何可還差乎。卿等仍以分考。 濟恭曰。正書郞廳差出然後。可以始役矣。予曰。郞廳不必更差。今以割付本草者。欲取其工省而速成矣。濟恭曰。割草以付。則不費書役。而可卽告訖。尙喆曰。若使他堂上。俾考渠不當之草。則似有得失之慮矣。予曰。 李命植柳誼。方在藝館。仍竝考正。趙㻐曰。臣等校正草。謹當分考。而至於前總裁官纂出。何以爲之乎。予曰。校正時卿未見之乎。 濟恭曰。文任纂出之文。不爲更考。故臣等果不見之矣。予曰。同爲考正。 尙喆曰。本廳設寘凡節。會同商確後。可以次次稟定矣。予曰可矣。 尙喆曰。 先朝寶鑑。當以自明日始役。而仁廟朝以上寶鑑。亦當續次編成。 春秋館堂上卽令稟定後。可以擧行矣。予曰。此則來月間。可以擧行之事矣。尙喆曰。此與 寶鑑有異。以內閣年少之臣。差出堂上。以爲編輯宜矣。予曰。 先朝寶鑑。先以此堂上。從速告完。
정조 5년 · 강
命江都考史之行。故待 寶鑑奉安時考出。
정조 5년 · 목
領府事金尙喆啓言。 列朝寶鑑。亦當次第纂修。江都考史之行。姑待 先朝寶鑑奉安時。陪往本館堂郞。考出以來之意。請分付。從之。
정조 5년 · 강
領府事金尙喆箚陳病狀。乞免 寶鑑編輯之任。賜批。
정조 5년 · 목
批以。管攝不至爲勞。豈容過自退巽。惟今編輯之役。追 列朝未遑之典。卿之掌是事。意謂卿與有幸矣。不料筵懇箚懇之若是屢屢不止也。所辭不允。卿其安心勿辭。卽起董事。毋使闡揚休列之擧。因卿或至延拖也。仍命遣史官傳諭。仍與編輯諸堂入侍之意。一體傳諭。
정조 5년 · 강
持平鄭喆祚疏陳病狀乞遞。仍討龜柱等。賜批。
정조 5년 · 목
批以。他批已諭。爾其勿辭察職。
정조 5년 · 강
副司直黃景源疏辭新資。賜例批。
정조 5년 · 강
知事具善復陳疏乞解戎務。兼附諸條。賜批。
정조 5년 · 목
疏略曰。第臣病根。終難克去。形骸徒存。居常昏綴。殆無省覺。一切戎務。不免癏廢。日前動駕之時。至有草記代行之擧。有臣如此。生不如死。伏乞解臣重任。俾得安意就盡。臣於乞解之章。不宜贅他。而玆復略陳焉。向於帳殿入侍。以金麟瑞事。猥承下詢。略奏愚見。而不惟此也。壬辰南海之捷。李舜臣實爲元勳。而若其戮力同心者。 鹿島萬戶鄭運之力爲多。運之立慬殣。又與舜臣均耳。舜臣之子孫。世世顯用。而獨運之後裔。流落海曲。無顯用者。且壬辰再造。專由於 天朝提督李如松平壤之勳。而今其後孫。或以武擧。世之待之。宜有優異之道。而反不若鄕曲之登第者。此豈非所宜軫念者乎。臣謂如松及鄭運之後孫。擇其可用者。隨才用之。則實爲激勸忠志之一大助也。本局待變船。丙丁以後。專爲江都設寘。而春夏則運穀。秋冬則還泊江都。以爲不虞之備。關係若是其重矣。沿海各邑。近多橫捉。文報往復。動經時月。今春空船一隻。欲避湖西之執留。乘夜橫走。誤入險嶼。至於敗船。人物渰沒。其餘諸船。亦多覆敗。此實臣不善檢飭之罪。惶悚無地。而自今以後。自備局行關該道。申飭痛禁則不但訓局之船爲便。私船上納。亦必有益。伏望令廟堂稟處。批以。卿老成元戎也。前後章奏。又可見無隱之誠。予甚嘉乃。 李提督及故萬戶鄭運後孫收用事。分付銓曹。得其可用之人。卽令草記以聞。尾陳船隻事。令廟堂稟處。卿其勿辭。調理行公。
정조 5년 · 강
命加減淸暑益氣湯停止。加味平胃散。自今日煎入。
정조 5년 · 목
予曰。嶺營晋州査事。何時命下。而今至半年。尙無皁白。未如其間委折之如何。而該道臣之慢忽若此。誠可悶也。 有防曰。遠道事狀。未能遙度。而成命之下。如是稽滯。誠甚怪訝矣。
정조 5년 · 강
命 實錄堂上蔡濟恭趙㻐。姑勿減下。
정조 5년 · 목
敎曰。 先朝寶鑑纂輯時。 實錄校正堂上就初見本抄用之意。已諭筵敎。須有春秋之銜。可以擧行。且今洗草未行。仍以前堂上進詣考出。無所不可。 實錄堂上蔡濟恭趙㻐。姑勿減下。抄役完畢後。令政院微稟減下。皆自當日進去擧行。 實錄堂上李命植。都廳柳誼。方以剉斫事。亦在史局。抄出之役。則眼同爲之事。一體分付。
정조 5년 · 목
予曰。纂輯堂上蔡濟恭趙㻐。其已入來本館。考出初見本云耶。 宇鎭曰。似已入來矣。予曰。初見本在於西庫乎。庫門開閉。非實史官。則不得爲之。別兼春秋金載瓚。使之入來開門事分付。編修官張顯慶回奏曰。初見本在於藝文館槨房。而金載瓚已爲入來開門云矣。予曰。纂輯堂上旣帶春秋之銜。此後則開金付之堂上。以爲逐日開閉之意分付。予曰。紫雲書院致祭承旨入來耶。宇鎭曰。已到闕外。而聞其回路。見不潔之物。故不敢入闕云矣。予曰。然則許遞。
정조 5년 · 강
遞承旨李晋圭。以趙時偉代之。
정조 5년 · 목
敎曰。 左副承旨來到闕門。而聞有實故云。許遞。前望入之。
정조 5년 · 강
命文臣殿講。以再明日明政殿爲之。
정조 5년 · 목
因文臣殿講取稟。敎曰。春夏孟朔。皆不設行。殊非愛禮之意。以再明日爲之。
정조 5년 · 강
罷黜慶州府尹鄭景淳。
정조 5년 · 목
景淳。以身病呈狀乞遞。 吏曹啓請罷黜。允之。敎以。口傳各別擇差。
정조 5년 · 강
以尹坊爲慶州府尹。口傳也。
정조 5년 · 강
以魚錫定李漢泰爲分副總管。 口傳也。
정조 5년 · 강
差下纂輯廳都廳趙城鎭。
정조 5년 · 목
因纂輯廳啓稟也。
정조 5년 · 강
命纂輯廳省約之道。論理草記。
정조 5년 · 목
敎曰。堂郞今日亦皆仕進乎。兩重臣所抄 實錄。已抄者爲幾年。而謄出作編乎。割補作卷乎。謄出之役。終不如割補。自今日割補始役似好。何以爲之乎。 實錄堂上李命植。都廳柳誼。有眼同爲之之命。今果合力抄出乎。 實錄編次時。三重臣分授各年外。他堂上纂修年條。昨以一體抄出之意。有所筵敎。依此擧行乎。纂輯堂上分授各年。而堂上徐命膺。旣不進詣史局。同考 實錄。先抄年條之屬於此堂上分授者。隨卽出送纂輯廳。使此堂上陸續編摩乎。且與 實錄。事體稍異。不必有纂輯郞。又有謄錄及粉板郞廳矣。然則草本中草本正書本。皆將使郞官書出乎。此或張大。徒煩弊端。務從省約之道似好。竝卽具由論理草記。
정조 5년 · 강
命當該衛將及部將。令該府處之。
정조 5년 · 목
兵曹啓言。去夜本曹佐郞柳河源。點閱宣仁門軍。則明是代立。衛所分軍之吏及此代立之軍。方移刑曹。而當該衛將及部將。不察之罪。在所難免。請竝令該府處之。允之。
정조 5년 · 강
命出身李光遇鄭爀。明朝來待。
정조 5년 · 목
兵曹啓言。依下敎廣加採訪。則李提督孫。則鎭海縣監李萱子出身李光遇。鄭運孫則鄭爀。以宣薦方在一番內禁衛。 李萱有四寸弟二人。而俱業農。 鄭爀有四寸弟二人。六寸弟二人。而俱是無薦閑良云矣。敎以。明朝。卿率領來待。金麟瑞子使之來待。訖未召見。一體待令。此乃收錄 中朝人及勳舊遺裔之意也。又是扶植之一端。所以嘉獎於訓將疏者此也。
정조 5년 · 강
命慶尙監司李文源。 越捧五等。
정조 5년 · 목
敎曰。 晋州査事査啓之命。殆及半載。間又令該曹行關催促。凡幾遭矣。一味稽滯。無一言皁白。此等監司。謂之巽愞可乎。謂之尸素可乎。紀綱所在。萬萬駭然。朝令之下。藩臣之慢忽若此。烏可無飭。慶尙監司李文源。 越捧五等。當該諸査官。令本道爲先指名現告。待秋成。竝令該府拿問定罪。遲滯形止。更令該曹嚴關査問草記。
정조 5년 · 강
前大司憲洪檢陳疏乞遞。仍討國榮等。賜批。
정조 5년 · 목
批以。所陳。業已悉諭矣。
정조 5년 · 강
大司諫趙瑍陳疏乞遞。仍討國榮等。賜批。
정조 5년 · 목
批以。所陳。業已悉諭。爾其勿辭察職。
정조 5년 · 강
大司憲李聖圭。以父病陳疏乞遞。批許救護。
정조 5년 · 강
吏曹參判金夏材。以母病陳疏乞遞。批許救護。
정조 5년 · 강
召見兵判李性源。待令武士鄭爀等于春塘臺。
정조 5년 · 목
予曰。待令武士。 兵判皆已招見乎。 性源曰。昨皆見之。而其中鄭爀。身手壯健。且有薦出身。故向來擬望於初入仕矣。敎曰。金獜[麟:I-PERSON]瑞如待令。亦令入侍。獜麟瑞等以次進前。予謂鄭爀曰。汝年紀幾何。爀曰。四十九矣。予命擧顏。敎曰。氣骨頗健矣。又命金宗洙宗源擧顏。予曰。與其父容貌頗異矣。汝等皆有薦乎。 宗洙等曰。姑未越薦矣。予曰。 金獜[麟:I-PERSON]瑞貌相極好矣。性源曰。如是之故。所經官職。亦至閫帥矣。予曰。奚特止於閫帥哉。命光遇擧顏。予曰。頗精明矣。汝爲李提督幾代孫乎。光遇曰。爲七代孫矣。予曰。汝年幾何。 光遇曰。二十七矣。性源曰聞其世譜。自中國出來云矣。予謂光遇曰。族譜何以出來耶。光遇曰。年前使行還來時。臣之族人。持世譜付送於使行曰。吾之族屬。在於東國云。此譜必爲尋傳。俾諳派脈。而如無可傳之人。則付諸好事者。俾爲東國流傳之資云。故使行之回。傳于臣家。臣今方持來待令矣。予曰入之。又敎曰。爾能文字乎。光遇曰。幼時粗習科工。而今已廢棄矣。予曰。有薦乎。 光遇曰。未越薦矣。予曰。鄭爀則有薦云。調用之意。當分付銓曹。而其餘則皆無薦云。當令軍門收用。汝等其退去。
정조 5년 · 강
命再明日詣 參寧殿奉審。仍詣思賢閤 御製奉安所。
정조 5년 · 목
敎曰。久未奉審。且當 寶鑑編輯之時。再明日詣參寧殿。自內奉審。仍詣思賢閤 御製奉安所。 參寧殿奉審時。百官行禮置之。門路入由崇政殿。還由崇賢門。該房知悉。
정조 5년 · 강
召見藥院都提調鄭民始于㴠仁亭。
정조 5년 · 목
民始曰。夜來膈滯之候若何。而昨日平胃散進御之後。加減更若何。予曰。平胃散進服後。凡百比前稍勝。而餘氣尙爾。甚可悶也。 民始曰。今日則使吳道烱診候何如。予命道烱診候。道烱曰脈候左三部沈遲。右三部沈微中。乍有數意。此由胃氣猶未斡旋之致也。平胃散進御後。就寢之際。香橘茶依茶飮樣進御。恐好矣。予曰。 慈殿所進獻大案息。見樣當下之。自藥院依見樣。以席子造入。
정조 5년 · 목
予曰。殿講文臣擧案中。 槐院參下。只錄二人。是豈成說乎。 有防曰。除其抄啓文臣二十人。則應參者只止四人矣。臣於俄者。招見部吏。則四員外。皆是原在外。故擧案所錄。止於斯云矣。予曰。事體所在。誠極駭然矣。有防曰。俄聞守宮承旨所傳。則抄出日記中。原無賡韻云矣。予曰。日記中侍坐時筵話。隨駕時處所。詳閱抄出事分付。有防曰。試官中多有相避之人。何以爲之乎。予曰。緣何故也。有防曰。 金熤則與丁範祖有嫌避。黃昇源則與柳誼爲娚妹間矣。予曰。 吳翼煥。何不捧供以奏乎。有防曰。姑未開坐故然矣。予曰。承文院應講人。何以爲止於四人。而原在外中。亦無上來人乎。其委折知入。又敎曰。稱在外原在外人。區別以錄。必以門限前修納。而若不趁期。則五部官員當拿處。以此分付。
정조 5년 · 강
命宣薦循私嚴飭宣傳官廳。
정조 5년 · 목
敎曰。 李提督後孫。俄於兵判入侍。旣已召見。而特以無薦之故。不卽調用。大抵近來宣薦。惟循渠輩顔私。莫重薦事。以渠輩分分厚薄。要作出奴入主之資。殊極駭然。以此意嚴飭宣傳官廳。此後此等地處。無論 中朝人我朝人。如有遺珠之事。參薦行首副行首宣傳官當嚴勘。預令知悉。
정조 5년 · 강
命金麟瑞長子。令軍門收用。
정조 5년 · 목
敎曰。 金麟瑞推躋至此。可仰扶獎之聖意。近來銓曹全不收用。僅得五將一窠。瓜熟後無故作散。安保其不然。申飭銓曹。當窠收用。以示朝家記念勳勩之意。其子二人。皆已登科。尙無歸宿處。俄雖召見。無窠可擬。申飭越薦。麟瑞長子。卽彥城嫡長。越薦前。令軍門收用。
정조 5년 · 강
命專經文臣書啓。更爲修正以入。
정조 5년 · 목
敎曰。此亦紀綱所在。元在外外。在近畿不爲上來人。竝令該府拿處。此書啓更爲修正以入。
정조 5년 · 강
命纂輯廳抄役割付。具由草記。
정조 5년 · 목
纂輯廳啓言。抄出之役。姑未始役。書役則似遲。割付則稍易。自明日以割付爲定。至於郞官。則三堂似當各有一郞。更當商確稟定矣。敎以。 實錄初見本。昨旣分年覓出。則果自今朝。抄役始手乎。抄出爲幾年。割付爲幾張乎。具由草記。
정조 5년 · 강
判下兵曹慶熙宮 參寧殿奉審時。軍兵磨鍊草記。
정조 5년 · 목
因該曹草記。敎以。禁軍則與昌慶昌德入直番三番隨駕。禁衛營爲先後廂。內外入直軍。依向日例出用他營。留營留陳竝置之。
정조 5년 · 강
命湖南奉命監書下去時。本道擧行慢忽委折。詳査啓聞。
정조 5년 · 목
奎章閣啓言。 湖南奉命監書下去時。本道擧行。若是慢忽。該道道臣從重推考。該驛察訪。請令該府拿問處之。敎以。閣屬出使。操切其誅求可也。莫重齎去册子。因外邑之慢於擧行。以至遲滯之境。使者雖微。王命可尊。此亦紀綱所在。郵官姑勿拿處。令該道道臣。其委折之在兵曹在本道與否。爲先詳査啓聞後稟處。
정조 5년 · 강
命紬二十疋木一同錢文十貫。輸送于淸衍郡主房。
정조 5년 · 강
命前正言鄭致淳削版。
정조 5년 · 목
政院啓言。前正言鄭致淳。前佐郞崔顯重。副正字金熙采權坰。果皆在外。鄭致淳身旣犯染。以此懸頉云矣。敎以。前佐郞崔顯重。副正字金熙采權坰。已令該曹。行會本道。姑待結末。前正言鄭致淳。旣遭重制云。則自是公頉。而不曰犯染。泛稱在外。其爲駭然。無異於無端。雖與徐美修之到闕下。又復推托。有輕重之別。豈可尋常處之。爲先削版。以此捧傳旨。
정조 5년 · 강
命中官邊安泰定配。
정조 5년 · 목
敎曰。自內侍府逐鄕之中官。出沒城闉。紀綱所在。萬萬駭然。定配。
정조 5년 · 강
命別兼春秋金載瓚。特爲給由。
정조 5년 · 목
因牌招啓辭。敎以。聞其情理。勢難供劇。特爲給由。使之俟間察職。
정조 5년 · 강
命李顯道捧供以聞。
정조 5년 · 강
御明政殿。行專經文臣殿講。試官徐命善李性源鄭一祥閔鍾顯柳義養金尙集。
정조 5년 · 목
試官講官行拜禮訖。予曰。前後飭敎。何等申嚴。而人今此應講人員。極甚數少。皆以在外懸頉。是何故。禮房若令申飭。則寧有如是。此亦紀綱所在矣。左承旨徐有防曰。昨承下敎之後。卽爲分付各部。而不參者若是夥然。事甚怪駭矣。予曰。在外懸頉人。卽令査問以奏。同副承旨鄭志儉曰。 試官中丁範祖有頉。何以爲之乎。予曰。 試官前望持來。以沈念祖落點。 命善曰。湯劑進御之後。聖體若何。予曰。尙未快可矣。都承旨嚴璹曰。 都提調持湯劑來待。可以進御乎。予曰。唯命開講。 柳河源等。以次進講。予詢文義。命善等又問文義訖。收栍。予曰。懸頉人更爲催促知入。有防曰。徐美修追擧案。今已入來矣。予曰。卽爲待令事分付。又敎曰。以在外懸頉人。講罷後。卽捧禁推傳旨。又敎曰。徐美修旣呈擧案。則何不卽進乎。若復遲滯。當有處分矣。又敎曰。鄭致淳在外與否。尙無消息乎。 有防曰。更爲査問事。屢次分付。而姑無來報矣。予曰。徐美修。 直閣之至親。鄭致淳。前待敎之叔。則尤當敬遵朝令。而若是規避。誠極可駭矣。 命善曰。果然矣。予曰。徐美修更爲催促入來。有防曰。今始來待闕下。方以瘧疾。扶舁入來云矣。予曰。屢飭之下。又復稱病。尤極痛駭。所謂在外者何邑。 有防曰。溫陽郡云矣。予曰。殿講今姑停罷。當於武臣殿講日竝試。而名以文臣人。無論湖嶺遠邑。必令催促上來後。可以設講。以此知委。
정조 5년 · 강
配徐美修于溫陽郡。
정조 5년 · 목
敎曰。 權知承文副正字徐美修。卽其地定配。 敎曰。近來雖無倍日之規。卽令該府。趲程押去事分付。若有緩行到配之事。該都事當施罪勘。亦以此分付。
정조 5년 · 강
命諸道水陸操巡點巡操聚點。竝停止。
정조 5년 · 목
領議政徐命善啓言。卽見統制使具明謙狀啓。則以爲。 三南水操。依事目。各其前洋設行。本營所屬舟師。來八月十七日擧行爲辭。慶尙左兵使柳鎭恒狀啓以爲。習操及營將巡點。依例擧行事。請令廟堂稟旨分付。慶尙右兵使申應周狀啓以爲。習操及營將節制使巡點。依例擧行事。請令廟堂稟旨分付。全羅兵使李東曄狀啓以爲。本營所管五鎭營三山城珎島獨鎭等巡操及營將巡點。依例擧行事。請令廟堂稟旨分付。 南兵使吳載熙狀啓以爲。南各營習操及三甲左右營各其官鎭門聚點。依例擧行事。請令廟堂稟旨分付。 北兵使李達秀狀啓以爲。本營屬軍兵合操及當寧以南各衛防營獨守軍兵巡操。依定式擧行事。請令廟堂稟旨分付。江原監司金憙狀啓以爲。今秋道內三鎭合操及勸別武都試。依例設行。校生考講。秋巡時兼行事。請令廟堂稟旨分付矣。日前停操之命。旣出省弊之意。今於諸道。不宜異同。水陸操巡點巡操聚點等。凡係動軍擾民之事。一竝停止。只都試考講。依例擧行。而軍伍塡補。戎器修繕。則無或放忽另加察飭之意。請一體知委。從之。
정조 5년 · 강
召見藥院提調鄭民始。 承旨金宇鎭于㴠仁亭。
정조 5년 · 목
予曰。今日稱在外文臣事。其可成說乎。一則直閣之六寸。一則待敎之三寸。俱爲不入。如有一分紀綱。焉敢如是耶。民始曰。兩文臣事。誠甚非矣。而其其中鄭致淳。則去月晦。遭其姑母喪。身旣犯染。故不敢入來。果以在外懸頉云矣。予曰。然則何不以犯染或服制懸頉乎。 民始曰。專經講規式。除服制式暇。故在外外。無他可懸之頉。而此莫非鄭致淳不善周旋之致矣。當初書進字。來待闕外。以犯染不敢之意。言送於政院。則事甚便好。而不此之爲。以在外懸頉。極甚疏忽矣。予曰。以此以彼。豈可無罪耶。宇鎭曰。徐美修未知實恙之如何。而此則無故懸頉。至於鄭致淳。則雖有未及周旋之失。旣有實故。則與徐美修殺有間矣。予曰。然則政院詳問其委折啓辭。又敎曰。金熙采權坰之在外。果的實云耶。宇鎭曰。權坰則姑未知之。而金熙采則聞其叔金翊休之言。再昨下往忠州地云。而雖在外之的實。殿講命下之後。遽然下往。亦甚非矣。予曰。右副之言是矣。諸文臣皆在洪忠道云。 錦伯嚴飭該邑。使之摘發之意。分付於右承旨李在學。
정조 5년 · 강
詣慶熙宮泰寧殿奉審。
정조 5년 · 목
具翼善冠絳紗袍。乘輿出賓陽門明政殿降輿。乘輦出弘化門。敎曰。北邊月廊所寘金字懸板。是何處懸板。而如是露置耶。左副承旨趙時偉曰。未及知之矣。予曰。還內後。 承宣詳問以奏。至 宗廟前路降輦。步過乘輦。詣六曹前路。敎曰。領府事在彼祗迎乎。 時偉曰然矣。予命衍德曰。領府事何不隨駕。而祗迎於路上乎。汝其往問。回奏曰。以散班來此祗迎云矣。詣慶熙宮崇政門外。予曰。侍臣祗迎班。自有當處。而今日班次。散在各處。委折知入。衍德回奏曰。自前祗迎處所。未能詳知。而祗迎處。甚狹窄。故自爾分班。散在各處云矣。至崇政門降輦。乘輿由崇政門入崇政殿。詣 泰寧殿思賢閤奉審。
정조 5년 · 강
御慶熙宮含恩院。召見閣臣藥房提調兵曹判書別雲劍。都承旨嚴璹。 左承旨徐有防。 右承旨李在學。左副承旨趙時偉。 右副承旨金宇鎭。 假注書趙衍德。直提學沈念祖。 直閣徐鼎修。 藥房提調鄭民始。 兵曹判書李性源。 別雲劍徐有慶李★(士+甲)金文淳。
정조 5년 · 목
予曰。四五年後。來觀此閣闕院宇牆垣。極甚荒蕪。且多傾圮處。數年之間。何其傷頹之至此耶。 民始等曰。屋宇空廢。無人居守。則自爾朽傷。而雖以此闕外各司言之。草莽蕪沒。處處傷圮。如過數年。則莫可收拾矣。予曰。四季朔自度支摘奸後。隨毀隨補。非無前例。而近來每事有名無實。甚可悶也。 尊賢閣修補時。直提學以戶郞董役矣。今日以直提學入侍。誠非遇偶然矣。又敎曰。入侍承宣都承旨外。皆舊時宮僚。而直閣則科甲屬耳。似不得出入於此闕矣。 鼎修曰。臣於乙未丙申間。以堂后假官。數朔出入矣。命宣飯訖。乘輿出崇賢門外降輿。乘輦至明政門外降輦。乘輿由賓陽門還內。
정조 5년 · 강
命加減平胃散。自今日停止。
정조 5년 · 강
命本殿龕榻。擇日還奉。
정조 5년 · 목
敎曰。年前本殿。以孝明殿奉安之故。龕榻奉安於景賢堂。從近擇日。還奉本殿事。該曹知悉。
정조 5년 · 강
命未照律未議處未捧供之類。皆令明日開坐。
정조 5년 · 목
敎曰。滯囚可悶。未照律未議處未捧供之類。皆令明日開坐擧行。 判堂方在纂輯廳。次堂爲之。
정조 5년 · 강
命蔚山府使洪益喆。拿處分揀。
정조 5년 · 목
因禁府拿來啓稟。敎以。此時本道邑宰。不可一日曠官。所犯不至大段。拿處則分揀。姑先從重推考。
정조 5년 · 강
配中官邊安泰于蔚山府。
정조 5년 · 목
禁府啓言。安泰蔚山府定配。請押送。允之。
정조 5년 · 강
御㴠仁亭。行抄啓文臣殿講。仍行次對。試官。 沈念祖鄭志儉。
정조 5년 · 강
命慶尙左水營水操停止。
정조 5년 · 목
領議政徐命善啓言。慶尙左水使金海柱狀啓以爲。今秋水操。因統制使傳令。來八月二十日設行云矣。頃於統制使狀啓。旣以各其前洋水操。一竝停止之意。判下行會。則本閫水操。自在當停之中。依此擧行事。請分付。從之。敎以。此外嶺湖習操狀啓之姑未來到者。不待上來與否。皆令備局。直爲行會。以爲停止。
정조 5년 · 강
命兩營八道馬兵都試。明年爲始擧行。
정조 5년 · 목
領議政徐命善啓言。馬兵都試節目。待兩營八道齊到後。修成一通。更爲稟處之意。頃已仰達矣。如是之際。自致遲延。今年則則有難及期頒布。而外方或以成命之已下。兼行於各項都試。亦無足怪。馬兵都試。則明年爲始擧行事。請出擧條行會。從之。
정조 5년 · 강
重推御營大將李昌運。前洪忠監司洪秉纘。
정조 5년 · 목
領議政徐命善啓言。昨日擊錚四人。俱是四件之外。一人。聞以御營上番軍。換著服色。自同平民。有此驚動天聽之擧。令該營回示後。決棍五十度。以爲懲勵之地。平日約束。如果申明。部下軍卒。有此所犯乎。請御營大將李昌運罷職。當該哨官爲先汰去。從重決棍。從之。敎以。大將從重推考。又啓言。前因洪忠御史李鼎運別單。洪州人邊鑑。令道臣考律邊配之意。覆奏蒙允。意謂其間到配矣。俄聞刑判之言。今至七朔。矇不擧行。似是政院不卽知委之致。不可無警。其時該房承旨。本道道臣。一竝從重推考。令該曹卽爲發關。邊鑑依初覆奏。請使之考律。從之。
정조 5년 · 목
惠堂鄭民始啓言。今年各項上納。不但自本廳屢關催促。特敎申飭。不啻截嚴。而各道上納之愆期。又復如前。其中京畿湖西未收尤多。此豈另飭考還之意乎。兩道道臣推考警責。未收者。使之趁來月旬望間畢納。他道若干未收者。請亦爲一體申飭。從之。 又啓言。各道結錢。因中間之挪移幻弄。致此過限之弊。不爲趁限上納。守令依事目拿問定罪。道臣亦爲從重論責之意。請出擧條另飭。從之。
정조 5년 · 강
持平鄭喆祚獻納尹長烈。避嫌乞遞。賜批。
정조 5년 · 목
避嫌略曰。臣等適値動駕之日。獲參陪扈之列。上馬徑先。至被承宣之請推。乖損臺體。請遞斥臣等之職。批以。勿辭。亦勿退待。
정조 5년 · 강
推持平鄭喆祚。
정조 5년 · 목
左副承旨趙時偉啓言。持平鄭喆祚啓辭後。不待批旨。欲爲就坐。徑先起立。請推考。從之。
정조 5년 · 강
持平鄭喆祚避嫌乞遞。賜批。
정조 5년 · 목
避嫌略曰。臣初豋筵席。做錯多端。至被承宣之請推。何可晏然於臺次乎。請遞斥臣職。批以。勿辭。亦勿退待。
정조 5년 · 강
命有實病及在外臺諫許遞。今日政待下批牌招。
정조 5년 · 강
獻納尹長烈陳啓。請寢李儒慶給牒之命。賜批。
정조 5년 · 목
陳啓以爲。 李儒慶擧措之縱恣。情狀之奸譎。儒臣一箚。略有論列。而刊削周年。特賜職牒。雖因大僚之提奏。幸得收敍之反汗。而職牒則自如。請還寢給牒之命。仍施屛裔之典。批以。伊時之擧。寧有他心。特因未及周旋而然。經歲坐謫。抑足勘過。屛裔之律。不已過乎。不允。
정조 5년 · 강
獻納尹長烈避嫌乞遞。賜批。
정조 5년 · 목
避嫌略曰。乃以李儒慶事。有所仰請矣。及承聖批。以擬律過當爲敎。臣辭不達意。誠未孚格之致。何敢仍冒於臺次乎。請遞斥臣職。批以。勿辭。亦勿退待。
정조 5년 · 강
獻納尹長烈陳啓懲討。賜批。
정조 5년 · 목
陳啓以爲。沈銗之子。至親而指爲遠族。安老之孫。爲祖而請改文字。人心之無嚴。其兆已見。而乃至洪時傅漙之使弟鳴號。 李萬軾之縱子控訴。有如抱冤之人。叫閫求伸者然。自今以後。假托四件之事。肆然呼訴。出付有司。依法處斷。仍令加罪其縱使之人。以嚴隄防。批以。所言好矣。依爲之。
정조 5년 · 강
放定配罪人徐美修。
정조 5년 · 목
敎曰。奚但事關紀綱。雖有此處分。而於律別無所載。且實病則實病云。計其程道。足可到配。 溫陽郡定配罪人徐美修。特爲放送。
정조 5년 · 강
許施江都奎章外閣創建工料匠布區劃之請。
정조 5년 · 목
沁留徐浩修啓言。 江都奎章外閣創建之役。今月內當經始。材瓦。則德津倉舊材瓦。已報備局請得。而工料匠布區劃然後。方可始役。料則臣營官廳會祿錄米。限一百石劃給。布則臣營兵庫所在木。限四同劃給。令備局會減。册 寶奉安時儀節。自臣營博考磨鍊。請令摛文院稟處。從之。
정조 5년 · 강
召見承旨趙時偉金宇鎭。閣臣沈念祖鄭志儉于㴠仁亭。
정조 5년 · 목
志儉讀奏策題。念祖曰。在外文臣。竝令製進乎。予曰。從好爲之。 念祖曰。 徐鼎修月次講義。當以條問乎。予曰。寘之無妨矣。 志儉曰。李顯默方在受由中。何以爲之乎。予曰。勿爲條問。又敎曰。大學畢講後。依春間摛文院講義例。欲爲問難。何如。念祖曰。聖敎誠好矣。予曰。兼春秋往于纂輯廳。抄出本草。若已持來。注書出去持入。予曰。今此抄出。已至二十七年條。似當從近畢役矣。宇鎭曰。若費一朔。則盡爲抄正云矣。予曰。丁亥二月望前日記持來。予曰。親蠶卽 先大王盛德事。而見漏於 實錄中。誠甚嗟惜矣。念祖曰。果然矣。予曰。兼春秋復往纂輯廳。考出草更爲持來事分付。
정조 5년 · 강
命李象靖疏批。更書下送。
정조 5년 · 목
慶尙監司李文源。以刑曹參議李象靖疏批有旨祗受馳啓。敎以。可想之想字。誤以尙字書出。雖是一字之錯。大異本旨。有旨更書下送。使之更傳。亦以此意。具由回諭。原傳敎厘正。其時承旨。雖已遞職。不可無警。推考。
정조 5년 · 목
禮曹啓言。七月令薦新。京畿封進榛子。節序已晩。至於江原道封進之已到。而京畿尙未封進者。誠極未安。該道臣推考。當該封進官。請令該府拿問處之。允之。
정조 5년 · 강
命景賢堂龕榻還奉。依筵敎擧行。
정조 5년 · 목
禮曹啓言。 本殿以孝明殿奉安之故。 龕榻奉安於景賢堂。從近擇日還奉 本殿事命下矣。令日官推擇。則今月二十二日爲吉云。請以此日擧行。敎以。移奉日。亦有奉安節次。擇日依筵敎。追後擧行。
정조 5년 · 강
命領府事。明日入侍。
정조 5년 · 목
敎曰。敬考 肅廟朝寶鑑。政敎之載 實錄日記者外。至於備局所在謄錄中節目。亦多編輯矣。況在 先朝恤民之 聖德。五十年如一日。似此政敎之不入於 實錄日記者。依已例。今番 寶鑑纂輯時。所當一體編錄。而本司各年謄錄。不但浩繁。且念取捨體重。不可委之於郞吏之手。至於有司堂上數少。有難及期抄出。自明日行公本司諸堂。逐日會衙。甲辰以後謄錄之可作後考者。毋論節目擧條。一幷抄出付籤。此外簿牒之啓下及報司者。一體抄出付籤。仍令列書一册入啓。此擧奚特有益於 寶鑑纂輯之役而已。欲作本司掌考之資矣。曾聞本司故事之抄編。止於 肅廟朝云。必是 寶鑑纂輯時爲之者。今又續謄此成編。豈非一擧兩得者耶。以此分付。向有大臣筵奏。而伊後必不擧行。更或有延拖之弊。則設置許多堂上。其可不效此等些少之勞乎。自政院預爲嚴飭。堂上進不進。使之書啓。付籤之後。須有主管堂上。可倣已修本凡例。作爲成書。此則明當下敎矣。近日堂上中行公者甚少。未還差堂上。亦卽量宜還啓下事。言于廟堂。因此有提敎者。大臣有司堂上。明朝來待。  寶鑑凡例。亦有詢問事。領府事明日入侍事。遣史官傳諭。 又敎曰。纂輯堂上蔡濟恭。明朝來待。
정조 5년 · 강
命廣智營自字內致斃小犢。投之初踰之所。
정조 5년 · 목
訓局啓言。廣智營入直哨官鄭義福手本內。後苑牆內。有人高聲呼廣智營軍士。故入直軍卒應答。則黑小犢致斃者。越牆投之曰。此物不可食。埋寘爲言。而仍無形影。自外無路更問云。事甚怪訝。不知事根。徑先埋寘。亦甚惶悚。敎以。犢之致斃者。虎所囕云。埋則太過。棄或無妨乎。卿之怪訝。亦似然矣。觀此草記措語。不覺一粲也。使之越投者。開小門不可。開水門不可。虎從廣智營字內而踰入。則投之初踰之所。可謂善處分矣。委折卿其知悉。
정조 5년 · 강
命慶尙監司李文源雨澤狀啓。勿爲頒布。
정조 5년 · 목
因嶺伯李文源雨澤狀啓。敎以。更觀此狀啓。且看十一日所書狀辭。此狀啓之與十一日狀啓。同爲上來。因其還下送改修啓之致。俄者承宣擧措。未及詳量者也。 道臣勿推。持者勿治。承旨當入待罪耶。此傳敎勿出朝報。狀辭亦是得雨前事。勿爲頒布。
정조 5년 · 강
刑曹。以擊錚人原情覆啓。
정조 5년 · 목
該曹啓言。昨日動駕時。安岳居柳彥憙等。擊錚於衛內外。故取考原情。則以爲。昨年冬金允亨元就之三等。稱以訓局築堰。亦手守護私養之松。隨處勒奪。誘役饑窮之民。不給雇價。許多貽害。耕耘俱廢。有此呼籲云矣。築坰利害。民弊有無。雖難遙度。煩屑之事。肆然登聞。民習痛駭。原情勿施。 柳彥憙押送該道監營。金允亨元就之三等。憑藉作弊之罪。詳査嚴處。猥濫擊錚之罪。一體勘處之意。請分付。允之。又啓言。 軍威居金靑用原情以爲。軍威一邑。還穀數多。徵族爲弊。逃戶相續。軍額難充。故歷擧弊瘼。屢呈該營與備局。未得變通。至煩呼籲云矣。 金靑用押送該道監營。猥越之罪。照法勘處。如有邑弊民瘼之不可不矯捄者。則自本道。從長善處之意。請一體分付。敎以。擊錚人。係是御營軍。而換著白衣。呼籲駕側之罪。大臣旣有筵奏。出付該營。所謂邑弊。未知何事。而草記結語。儘有意見。付之道臣。實合事面。依草記施行。又啓言。原州居許檜原情以爲。其七代祖贈領議政曄。六代祖故吏曹判書筬。兩代墳塋。在於果川地。而墓田亦在墓下。故使墓下居支孫許澈。收稅以供香火。許澈造成僞券斥賣。曾已呈狀推尋。而許澈又持僞券起訟。則本官誤決。至煩呼籲云矣。如此瑣屑。肆然登聞。原情勿施。許檜下送本道。令道臣定査官公決。猥越之罪。依律嚴勘之意。請分付。允之。
정조 5년 · 강
命吏曹參判更爲牌招。
정조 5년 · 목
因牌招啓辭。敎以。判書聞有實恙云。參判更爲牌招。
정조 5년 · 강
遞吏曹參判金夏材以。李敬養代之。
정조 5년 · 목
敎曰。 吏曹參判金夏材。聞有親病。連事違牌。許遞。前望單子入之。待下批。牌招開政。
정조 5년 · 강
命月串前僉使李寅協。捧供以聞。
정조 5년 · 강
召見大臣備局堂上。纂輯堂上于㴠仁亭。領府事金尙喆。領議政徐命善。戶曹判書鄭尙淳。 戶曹參判徐有隣。兵曹判書李性源。纂輯堂上蔡濟恭。禮曹判書鄭民始。
정조 5년 · 목
予曰。昨下備忘。卿其見之否。 尙喆曰。伏見矣。予曰。向日筵中。卿以備局謄錄抄出事仰達矣。卿其記得否。尙喆曰。果有所陳達矣。 命善曰。備局所抄寘者。不過郞吏輩以其意見隨手謄出者。故不足爲日後可考之文字矣。今承抄出之聖敎。非直爲備局後考之資。今於 寶鑑纂修之役。亦多有考據事。實爲多幸矣。予曰。昨於備忘已諭之。而 肅廟寶鑑纂次時。 備局謄錄中節目之可考可據者。亦多編輯矣。 先大王五十年臨御。政令敎化之不入於 實錄日記者多。故今番纂輯之日。欲爲一體編錄。而第本司各年條謄錄。浩繁無統。難以考據。且抄出之除。取捨存刪。不可屬之於郞吏之手。故欲使諸堂齊會抄出。以成一通册子。名之曰備局故事。庸作本司掌故之資矣。然則使諸堂逐日會衙。甲辰以後謄錄之可作後考者。一幷抄出付籤。而其外各道狀報。亦令一體抄出。如軍政糶糴等事。各立名目。以爲謄錄。則可無混淆氄雜之患矣。又敎曰。近日割付之役。爲幾何耶。 濟恭曰。其間割付者。爲二十餘年矣。予曰。甚速矣。尙喆曰。如非割付。則未知何時了當矣。予曰。 徐命膺所纂修者。予於昨日見之。而得無太簡之嫌乎。 尙喆曰。臣亦見之。以不避少煩。務從詳備之意言之矣。予曰。俄者已悉諭。而 先朝豐功盛烈之燦然昭垂者外。凡在設施注措之間。如濬川均役等。罔非愛民之德意。則雖是節目間事。必詳細載錄。如 肅廟寶鑑好矣。尙喆曰。聖敎至當矣。予曰。 寶鑑所以紀述功德。與史筆不同。纂輯之際。體段自別。而如徐命膺。必欲以古文詞文法。間或添入。故文勢不無太簡之嫌。此後則編次之際。務從詳備敍事之意申飭。尙喆曰。今此凡例。敬考 肅廟寶鑑。大是非大處分。依此例爲之乎。予曰。凡例。一依 肅廟寶鑑爲之好矣。仍命有司堂上尙淳等曰。備局謄錄抄出事。俄已下敎。而凡各道狀啓文報之可考於日後者。一一抄出書成後。以備局故事名之好矣。諸備堂自今日齊會本司。分年付籤。速爲完役。命善曰。鄭民始則連在藥院。似難往會於本司矣。予曰。雖不赴衙。在藥院別無所事。謄錄年條持來。考出無妨矣。又敎曰。 禮曹謄錄。儀節間。實多可考與旁照者。而亦無所錄。每當考據之際。不過吏胥輩所錄立張册子而已。寧不寒心。前者李家煥。爲本曹郞官時。以其父孟休所作春官志。欲爲增益纂定。而未克成書矣。 民始曰。禮曹之未有謄錄。實是欠事。成出一部册子。留置本曹。以爲後考則好矣。而必得郞官之該博者。然後方可矣。命善曰。 李家煥方在外任。內擬禮郞。使之擧行好矣。予曰唯。
정조 5년 · 강
減下有司堂上李衍祥。以金魯鎭代之。
정조 5년 · 목
領議政徐命善啓言。今番故事抄出之時。有司堂上自多擧行之事。而有司堂上李衍祥。聞有實病。今姑減下。其代刑曹判書金魯鎭差下。請使之察任。從之。
정조 5년 · 강
命洗草宴。追後擧行。
정조 5년 · 목
領議政徐命善啓言。今此洗草宴。當以正月日擧行。而纂輯諸堂之所考草本。姑待其訖工。可以追後擧行。請以此分付。從之。
정조 5년 · 강
命禮曹郞官作窠。以李家煥遞付。
정조 5년 · 목
領議政徐命善啓言。禮曹謄錄修正事。郞廳得人然後可成就。庇仁縣監李家煥。不甚生疏。 禮曹郞官作窠。以李家煥遞付。請使之擧行。從之。
정조 5년 · 강
命發配不卽知委該堂上重推。郞廳拿處。
정조 5년 · 목
領議政徐命善啓言。昨以邊鑑發配不卽知委事。請推伊時該房承旨矣。退而取考啓下擧條。 政院則捧承傳於該曹郞廳。不卽知委於本道。乃該曹之失也。承旨勿推。其時當該堂上從重推考。聽傳敎郞廳。請拿問處之。從之。
정조 5년 · 목
予曰。今日大臣入侍時。以備局謄錄抄出事。有所下敎。而此是應行之事也。有防曰。備局故事。關係廟務。多有考據者。而尙未有册子之記錄。實是欠事也。予曰。 備局諸堂如無申飭。則似不專意謄抄矣。有防曰。雖非飭 豈敢歇后。而自上又有董飭。則孰敢不專意爲之乎。予曰。提調及一二直提學入侍。鄭民始沈念祖鄭志儉進伏。予曰。 抄啓文臣所製策。卿等其考之。 民始念祖志儉等考試。洪履健爲次下一。 李魯春爲次下。命假注書趙興鎭曰。爾其持此書題。馳往泮宮。招諸生立庭下。讀諭傳敎後。又諭以到記百額之外。聞有許多儒生來留泮村者云。非不知許令幷參於食堂。而百數定制。卽是久遠故例。則到今變改。有非率由舊章之道。故姑不得許入。令國子長博考前例草記。而今日夕食堂。則皆令一幷入參。爾等其盡意善製事宣布。 大司成明早收券。趁殿座時待令。
정조 5년 · 강
設居齋儒生應製于泮宮。
정조 5년 · 목
予曰。汝往泮宮。則儒生幾許乎。假注書趙興鎭曰。到記儒生百人外。追到記儒生近百人。皆在泮村云。故一一招致。讀聽傳敎。又以下敎宣布後。策題書給矣。予曰。大司成入來乎。興鎭曰。臣方復命之際入來。故亦以下敎傳之矣。予曰。到記外儒生。何其多也。 宇鎭曰。向來到記申飭後。方外儒生莫不興起。皆入泮村。以待到記科云矣。予命左承旨入侍徐有防偕入。予曰。今日策題。儒生輩不以爲亂難乎。有防曰。策題甚好。諸生必有善作矣。予曰。昨日兩文臣所作。可謂不善作矣。又敎曰。昨日次對筵說。何不修入乎。 有防曰。以書役之浩繁。未及修入矣。予曰。然則依擧條限三日例。承旨出擧條定式好矣。
정조 5년 · 강
命筵說依擧條。以三日爲限修納。
정조 5년 · 목
左承旨徐有防啓言。次對筵說。注書之發簡通謄擧條。實無餘力於書役。依擧條限三日之例。筵說亦以三日爲限。使之修納。如或過限。則該房察推恐宜。故敢達矣。從之。
정조 5년 · 강
御明政殿。行專講武臣殿講。考官。 鄭弘淳鄭民始李柱國。
정조 5년 · 목
具翼善冠衮龍袍。乘步輦由賓陽門。詣明政殿陞座。予曰。講員以次呼名進講。講畢。仍乘步輦。由賓陽門還內。
정조 5년 · 강
遞承旨鄭志儉。以李世奭代之。
정조 5년 · 목
敎曰。同副承旨許遞。前望單子入之。
정조 5년 · 강
召見直提學鄭民始沈念祖于㴠仁亭。
정조 5년 · 목
予曰。泮儒試券。卿等其考之。民始念祖等考券。至八天試券。予曰。此試券。能於救弊中。備言時弊。最可尙矣。予意欲寘優等。以示嘉獎之意。卿等以爲如何。民始念祖曰。臣等伏承聖敎。仰認聖意之攸存。而文勢荒蕪。元無可取。且捄弊。非指實事而言也。臣等所見。決非可取之文矣。予曰。此以下諸試券。反不如此券之爲愈。其文雖用俗套。其事卽關衮闕。若以其言之爽實。屈而不取。則此豈虛受之道耶。文雖不善。而若置高等。則日後來言之路。或可因此而小開。豈不幸哉。 民始念祖等曰。此則甚不然。初無實事之近似。而全沒著落。何可寘之高等乎。予命民始念祖書等。尹光顏爲次上。仍命居首儒生尹光顏。紙二卷筆五枝墨二笏賜給。
정조 5년 · 강
召見承旨李世奭于㴠仁亭。
정조 5년 · 목
予曰。 靑松自是閒僻之郡。而承旨好得閒養而來。誠甚可幸。其於居官。能善治乎。世奭曰。臣本性鈍語訥。凡於部決之際。無論某事。安得致詳乎。默念居官。尙切悚惶矣。予曰。注書持標信出去。纂輯廳所謄草。卽爲持來。仍往東學。摘奸以來。
정조 5년 · 강
命抄啓文臣李宗燮分揀。
정조 5년 · 목
因抄啓文臣李宗燮。殿講連二次居不。推考傳旨。敎以。自鄕上來。無怪其未及熟讀。今番則分揀。因專經武臣不通人禁推傳旨。敎以。今番則分揀。
정조 5년 · 강
有政。吏曹判書李衍祥進。
정조 5년 · 목
以鄭志儉爲大司諫。 金文淳爲大司憲。 朴天行申致權爲掌令。吳泰賢爲持平。鄭在信爲正言。李宗燮爲修撰。林濟遠爲興陽縣監。 兪岳柱爲固城縣令。
정조 5년 · 강
命禁府開坐。入直總管。赴坐備堂。同爲進去。
정조 5년 · 목
義禁府啓言。議處照律。皆令今日開坐事命下。而判義禁蔡濟恭纂輯廳進。同議禁鄭一祥兵曹入直。李憲默總府入直。蔡弘履備局進。不得開坐。何以爲之。敎以。入直總管。推移出去。與赴坐備堂。同爲進去。開坐擧行。
정조 5년 · 강
命東學不入直假官。從重科治。